钦定古今图书集成/明伦汇编/氏族典/第169卷 > 《廖用贤尚友录》 > 颜真卿
## 钦定古今图书集成/明伦汇编/氏族典/第169卷 > 《廖用贤尚友录》 > 颜真卿

按《唐书颜真卿传》：“真卿，字清臣，秘书监师古五世从
孙。少孤，母殷躬加训导。既长，博学工辞章，事亲孝。开
元中，举进士，又擢制科，调醴泉尉，再迁监察御史，使
河陇，复使河东，迁殿中侍御史。宰相杨国忠恶之，讽
中丞蒋冽奏为东都采访判官，再转武部员外郎。国
忠终欲去之，乃出为平原太守。安禄山逆状牙孽，真”
卿阳托霖雨，增陴濬隍，料才壮储廥廪。禄山反，河朔
尽陷，独平原城守具备。时平原有静塞兵三千，乃益
募士，得万人。是时，从父兄杲卿为常山太守，斩贼将
李钦凑等，清土门，十七郡同日自归，推真卿为盟主。
诏拜户部侍郎，佐李光弼讨贼。俄加河北招讨采访
使。史思明围饶阳，遣游奕兵绝平原“救军”，真卿惧不
敌，以书招贺兰进明，以河北招讨使让之。肃宗即位
灵武，真卿数遣使以蜡丸裹书陈事，拜工部尚书、兼
御史大夫，复为河北招讨使。时军费困竭，禄山乘虚
遣思明、尹子奇急攻，河北诸郡复陷，独平原、博平、清
河固守，然人心危，不复振。真卿谋赴行在，至德元载
十月，弃郡渡河间关，至凤翔谒帝，诏授宪部尚书，迁
御史大夫。方朝廷草昧不暇给，而真卿绳治如平日。
出为冯翊太守，转蒲州刺史，封丹阳县子。为御史唐
旻诬劾，贬饶州刺史。乾元二年，拜浙西节度使。刘展
将反，真卿豫饬战备，都统李峘以为生事，非短真卿，
因召为刑部侍郎。展卒举兵渡淮，而峘奔江西。李辅
国迁上皇西宫，真卿率百官问起居，辅国恶之，贬蓬
州长史。代宗立，起为利州刺史，不拜，再迁吏部侍郎。
除荆南节度使，未行，改尚书右丞。俄以检校刑部尚
书为朔方行营宣慰使，未行，留知省事，更封鲁郡公。
时元载多引私党，畏群臣论奏，乃绐。帝曰：“群臣奏事，
多挟谗毁，请每论事，皆先白长官。”长官以白宰相，宰
相详可否以闻。真卿上疏谏，载以为诽谤，贬峡州别
驾。改吉州司马，迁抚、湖二州刺史。载诛，杨绾荐之，擢
刑部尚书，进吏部。帝崩，以为礼仪使。杨炎当国，以直
不容，换太子少师，然犹领使。及卢杞益不喜，改太子
太师，并使罢之。数遣人问方镇所便，将出之。真卿往
见杞，辞曰：“先中丞传首平原，面流血，吾不敢以衣拭，
亲舌舐之，公忍不见容乎！”杞矍然下拜，而御恨切骨。
李希烈陷汝州，杞乃建遣真卿往谕，诏可。既见希烈，
宣诏旨，希烈养子千馀拔刃争进，诸将皆慢骂，将食
之，真卿色不变。希烈以身捍麾其众，退乃就馆，逼使
上疏雪己，真卿不从，乃遣李元平说之，真卿叱去。希
烈乃拘真卿，守以甲士。张伯仪败，希烈令赍旌节首
级示真卿，真卿恸哭投地。会其党周曾、康秀林等谋
袭希烈，奉真卿为帅，事泄，曾死，乃拘送真卿蔡州。兴
元后，王师复振，贼虑变，遣将辛景臻、安华至其所，积
薪于庭曰：“不能屈节，当焚死。”真卿起赴火，景臻等遽
止之。希烈弟希倩坐朱泚诛，希烈因发怒，使阉奴等
害真卿，缢杀之，年七十六。淮蔡平，子《𫖳硕》护丧还。帝
废朝五日，赠司徒，谥文忠。真卿立朝正色，刚而有礼非公言直道，不萌于心。善正、草书，笔力遒婉，世宝传
之。贞元六年，赦书授𫖳五品正员官。开成初，又以曾
孙弘式为同州参军。